“АСАРЕЛ – МЕДЕТ” АД – ГР. ПАНАГЮРИЩЕ

**Рег. № 93-00-11246 / 02.10.2025 г.**

## Т Е Х Н И Ч Е С К О З А Д А Н И Е

***Относно:*** *Избор на изпълнител на услуга „Изкупуване на произведената от МВЕЦ „Калето“ електрическа енергия, доставка на електроенергия за собствени нужди на централата и избор на координатор на балансираща група за периода 01 януари – 31 декември 2026 г.“*

**ЧАСТ І - ИЗИСКВАНИЯ КЪМ УСЛУГАТА:**

**1. Общи положения:**

1.1**.** Всички правоотношения, свързани с организирането и провеждането на тръжната процедура се регламентират от настоящата документация.

1.2. Предмет на тръжната процедура е да се определи надежден Изпълнител (търговец на електрическа енергия и координатор на балансираща група, отговарящ на нормативните изисквания), който при условията на настоящата документация да изкупува произведените от МВЕЦ «Калето» количества електрическа енергия и да доставя необходимите количества за собствени нужди на централата за периода от 01 януари – 31 декември 2026 г.

1.3. Изборът на Изпълнител се провежда между писмено поканени потенциални доставчици/КБГ и всяка фирма проявила интерес към поканата отправена по Интернет, публикувана на <http://www.asarel.com>**.**

**2. Съществуващо положение:**

Фирма ***„Асарел Чиста Енергия“ ЕООД*** е собственик на *Малка ВЕЦ „Калето“*, разположена в местност „Средна гора“, в землището на община Златица, Софийска област, която е пусната в експлоатация на 02.10.2009 г.

Малка ВЕЦ “Калето”, изградена при язовир “Жеков вир” е от типа тунелни деривации с годишен изравнител. Централата е завършващ елемент на съоръженията по напорната деривация към язовир “Жеков вир”, който е изграден в опашката на хвостохранилище “Медет”. Водосборната област до язовира възлиза на 289 км2, при средна надморска височина 1077 м. Язовирът е годишен изравнител, с напорна деривация, която е предназначена да отвежда високите води на р. Тополница, с цел защита на хвостохранилище “Медет”. Деривацията включва: водовземна кула, напорен тунел, водонапорна кула, напорен тръбопровод с апаратна камера за управление на потоците към “Асарел-Медет” АД, “Елаците-Мед” АД и отклонението, на което е изградена Малка ВЕЦ “Калето”.

Експлоатационната схема, дори и в случай на спиране работата на централата, осигурява безпрепятствено отвеждане на високите води от язовир “Жеков вир”.

Централата е присъединена към електроразпределителната мрежа чрез електропровод 20 kV (от ЗРУ на централата до точката на присъединяване към съществуващ електропровод).

*Основни параметри на централата:*

 - Кота РГВН 65500 м

 - Кота РДВН 59100 м

 - брутен напор 64 м

 - нетен напор 60 м

- Тип турбини Францис на хоризонтална ос

 - Брой турбини 2

 - Тип генератори – саморегулиращи се безчеткови, синхронни, трифазни

 - Брой генератори 2

 - Номинална мощност генератор на І турбина 460 кVА

 - Номинално напрежение генератор на І турбина 6000 V

 - Номинална мощност генератор на ІІ турбина 2500 кVА

 - Номинално напрежение генератор на ІІ турбина 6000 V

 - Минимално водно количество на ВЕЦ-а 0,14 м3/сек.

 - Максимално водно количество на ВЕЦ-а 4,70 м3/сек.

*-* Инсталирана мощност 3 000 кW

*Предмет на офертното проучване* е изборът на надежден Изпълнител (търговец на електрическа енергия и координатор на балансираща група, отговарящ на нормативните изисквания), който при условията на настоящата документация да изкупува произведената от **МВЕЦ „Калето“** електрическа енергия и да доставя нетни количества активна електрическа енергия за собствени нужди на централата за периода **01 януари – 31 декември 2026 г.**“, както и сключване на договор за комбинирани услуги по смисъла на чл. 11 от Правилата за търговия с електрическа енергия (ПТЕЕ).

Очакваното производство на електрическа енергия от **МВЕЦ „Калето“** за периода **01 януари – 31 декември 2026 г.** е около **4 300 MWh.**

***В Приложение № 1*** е предоставена справка за консумираните и произведените количества електрическа енергия от обекта за периода септември 2024 – август 2025 г.

***II. ТЕХНИЧЕСКИ И КАЧЕСТВЕНИ ИЗИСКВАНИЯ***

**В техническата част на офертата си, всеки участник е необходимо да даде информация (отговор) за предложението си, относно следните задължителни изисквания:**

***1. Качествени изисквания към услугата*:** Съгласно актуалните в страната стандарти и нормативи за СН.

***2. Обем на услугата и срокове:***

- Изкупуване и балансиране на произведената нетна активна електрическа енергия от МВЕЦ „Калето“ на базата на дневни графици, при условията и в изпълнение на чл. 100, ал. 6 от Закона за енергетиката.

- Доставка и балансиране на електроенергия за собствени нужди на централата.

- Изготвяне и администриране на почасовите дневни графици за произведената електрическа енергия, като се осигурява регистрирането им в сроковете, съответстващи с действащите нормативни актове.

- Регистриране на почасовите дневни графици на закупената електрическа енергия, чрез платформата на БНЕБ, като се полагат всички необходими усилия, за реализиране на цялото количество по регистрираните графици, както и да се осигурява продажбата му по максимално висока цена.

- Пълно администриране на информационният поток с лицензирания оператор на електроразпределителната мрежа на територията, на която се намират измервателните точки, и с Електроенергиен системен оператор;

- Поемане на разходите за небаланси;

- Предоставяне на месечни справки за прогнозните, измерени количества електрическа енергия и реализираните небаланси за всеки период на сетълмент.

***3. Място на изкупуване:*** точките на присъединяване, съгласно „Наредба № 6 за присъединяване на производители и потребители на електрическа енергия към преносната и разпределителните електрически мрежи“.

***4. Референтен списък на клиенти* -** участниците следва да представят списък на клиенти, на които е извършвана аналогична услуга (с посочени реализирани годишни обеми), както и длъжностни лица и координати за връзка – телефон, факс, e-mail.

***5. Референции* -** участниците следва да представят референции от минимум 3-ма други настоящи клиенти (с посочени длъжностни лица и координати за връзка – телефон, факс, e-mail) за извършване на аналогична услуга.

***6. Фирмени документи* -** Всеки участник в процедурата е необходимо да представи Удостоверение за актуално състояние, Счетоводен баланс и Oтчет за приходи и разходи – за последната отчетна финансова година.

***7. Притежавани лицензии и сертификати касаещи предмета на договора* -** Участникът следва да притежава валиден лиценз, издаден от Комисията по енергийно и водно регулиране (КЕВР) за „търговия с електрическа енергия“, съгласно *чл. 39, ал.1, т. 5 от Закона за енергетиката* (ЗЕ), включващ права и задължения, свързани с дейността „координатор на балансираща група“, съгласно *чл. 39, ал.5 от ЗЕ във връзка с чл. 58 от Правилата за търговия с електрическа енергия* (ПТЕЕ)**.**

***8. Текстова информация за фирмата*** (презентация).

***9.******Валидност на офертата*** – Предложението следва да бъде **валидно до** **10.12.2025 г.**

***IІІ. ИЗИСКВАНИЯ КЪМ ТЪРГОВСКА ЧАСТ***

1. **Цена:**

Участниците следва да потвърдят възможностите за изкупуване на произведените количества електрическа енергия и за доставка на електроенергия за собствени нужди на централата, както и да предложат за срока на договора цена, както следва:

* + ***Вариант 1 – Фиксирана цена с включени разходи за балансиране, лв/MWh и евро/MWh, без ДДС.***
	+ ***Вариант 2 – По ценова формула БНЕБ спот -/+ търговска премия/надбавка.***
	+ ***Вариант 3 – Вариант различен от Варианти 1 и 2 по преценка на оферента.***

**2. Условия на плащане** – максимален срок разсрочено плащане, считано от датата на извършване на доставка, както и размер на междинни плащания (ако се предвиждат такива).

**IV. *ИЗИСКВАНИЯ КЪМ ОФЕРТИТЕ И ДОСТАВЧИЦИТЕ***

1. В процедурата не може да участва кандидат, който е:

1.1. Лишен от правото да упражнява търговска дейност;

1.2. Осъден с влязла в сила присъда;

1.3. Обявен в несъстоятелност или е в открито производство по обявяване в несъстоятелност;

1.4. В производство по ликвидация или се намира в подобна процедура, съгласно националните закони и подзаконови актове;

1.5. Не притежава валиден лиценз, издаден от Комисията по енергийно и водно регулиране (КЕВР) за „търговия с електрическа енергия“ и „координатор на балансираща група“.

1. При изготвяне на предложението за участие в тръжната процедура, поканения кандидат следва да се придържа стриктно към обявените от Възложителя условия.
2. Офертите трябва да бъдат в съответствие с изискванията на настоящото Техническо задание. Ако кандидатът не може да изпълни или да отговори на отделна точка, той трябва да посочи “Без отговор” за тази точка. Участниците в тръжната процедура следва да обосноват изчерпателно всички отговори.
3. Необходимо е всеки кандидат да представи Декларация по образец съгласно Политиката на „Асарел-Медет“ АД за съответствие с режим на наложени международни ограничителни мерки и мерки върху търговията.
4. Асарел-Медет АД има право да изисква по своя преценка и други документи, както и допълнителна информация относно Изпълнителя за участие в тръжната процедура по всяко време до сключването на договора за изкупуване на електрическа енергия.

**V. *ПРЕДСТАВЯНЕ НА ОФЕРТИТЕ***

Офертите се представят по един от следните начини:

***1.*** *В деловодството* наДружеството в непрозрачен запечатан плик, адресиран до „Изпълнителен Директор”, на адрес: гр. Панагюрище, п.к. 4500 по обикновена или куриерска поща /валидно е и пощенско клеймо/. Офертата следва да бъде подадена в голям плик, съдържащ запечатани два отделни плика, със следното съдържание:

***Запечатан плик № 1*** с надпис ***«ТЕХНИЧЕСКИ ПАРАМЕТРИ»*** (Техническа част), съдържащ всички необходими документи, касаещи предлаганите технически параметри, техническите изисквания, референции, баланс и отчет за приходи и разходи за последната финансова година, валидност на офертата и други специфични изисквания съгласно настоящото Техническо задание.

***Запечатан плик № 2*** с надпис ***«ТЪРГОВСКИ/ФИНАНСОВИ УСЛОВИЯ»***, съдържащ предложението на купувача за предлаганата цена и условия на плащане.

Офертното предложение, както и всички приложения към него, изготвени от кандидата, следва да носят подписа на лицето, което го представлява по силата на съдебното решение за регистрация и фирмен печат.

*2. По електронна поща на е-mail: pbox@asarel.com в два отделни файла: «ТЕХНИЧЕСКИ ПАРАМЕТРИ» и «ТЪРГОВСКИ/ФИНАНСОВИ УСЛОВИЯ» .*

На офертата поставена в запечатан плик или изпратена по електронна поща, молим да се поставя надпис: ***“Оферта за изкупуване на произведената от МВЕЦ „Калето“ електрическа енергия, доставка на електроенергия за собствени нужди на централата и избор на координатор на балансираща група за периода 01 януари – 31 декември 2026 г.“***

***“Да се отвори само от определената за целта комисия” и да се обозначи съответния “Подател”.***

3. До изтичане на срока за подаване на предложенията всеки кандидат може да промени, допълни или оттегли предложението си. Офертите не подлежат на промяна след изтичане на крайния срок за представянето им.

4. Предложения, получени след крайния срок за представяне, няма да бъдат разглеждани. Не се приемат и предложения, представени в незапечатан или с нарушена цялост плик.

***5. Крайния срок за представяне на офертите е до 15.00 часа на 04.11.2025 г.***

**VI. *ОТВАРЯНЕ, ОЦЕНКА И КЛАСИРАНЕ НА ОФЕРТИТЕ***

1. **Отваряне и разглеждане на предложенията**
	1. Офертите се отварят и разглеждат на закрито заседание от избраната за целта комисия. Резултатите се оповестяват след приключване работата на комисията, като всички участници ще бъдат информирани писмено за резултатите от търга, съгласно вътрешните правила на "Асарел-Медет" АД.
	2. При отварянето на офертите комисията прави преглед и проверява съответствието на предложенията с предварително обявените условия в Техническото задание спрямо изискванията по т.I и т.II.
	3. При установено от комисията съответствие на документите от ТЕХНИЧЕСКИТЕ ПРЕДЛОЖЕНИЯ спрямо предварителните изисквания, фирмите продължават своето участие.
	4. Ако при така направения преглед комисията констатира допуснати пропуски от някоя от фирмите в техническите им предложения, то съответната фирма автоматично се декласира от участие в следващия кръг, като ценовата ù оферта не се отваря и се връща на участника. В тридневен срок комисията писмено уведомява декласираните фирми и им връща неразпечатани пликовете обозначени с надпис *«ТЪРГОВСКИ/ФИНАНСОВИ УСЛОВИЯ»*.
2. **Оценяване и класиране**
	1. Класирането на предложенията се извършва по утвърдена *Методика за оценка на предложенията*, съобразно нейните критерии.
	2. Комисията оценява и класира кандидатите съгласно изискванията на политиката на Дружеството за оценка и подбор на доставчици на стоки и услуги.
3. **Обявяване на резултатите от проведената процедура**

Кандидатите се уведомяват писмено за резултатите от оценяването и решението на Възложителя в пет (5) дневен срок след сключване на Договор с избрания Изпълнител.

Всички материали от проведената процедура се съхраняват в "Технически архив".

**ЧАСТ VII. СКЛЮЧВАНЕ НА ДОГОВОР**

1. Договорът за изпълнение на услугата ще бъде сключен с кандидата, избран за Изпълнител след решението на ръководството на дружеството за определянето му, в срок до 30.11.2025 г.

2. При отказ на кандидата, определен за Изпълнител да сключи договор, "Асарел - Медет" АД предлага договора да бъде сключен със следващия класиран кандидат.

*Обръщаме Ви внимание, че създаденият ред в дружеството за съхранение на офертите, прозрачност и принципност при тяхното разглеждане изключва възможността за влияние върху избора на изпълнител или върху качеството на входящия контрол чрез корупция. Освен това при констатиране подобни опити, съответните длъжностни лица се освобождават дисциплинарно от работа, а договорите със съответните партньори се прекратяват.*

За допълнителна информация, въпроси и уточнения се обръщайте към лицата за контакт:

*Цветана Караколева – Инженер ел. контрол-мониторинг.*

*Телефон: 0357 60 484; GSM 0889 998 583*

*Факс: 0357 60 260*

*Е-mail:* *karakoleva@asarel.com*

*Динка Кунчева – Управител «Асарел Чиста Енергия»*

*Телефон: 0357 60 373; GSM 0886 303 007*

*Е-mail: cenergy@asarel.com*

За електронен вариант на настоящата тръжна процедура: [**www.asarel.com**](http://www.asarel.com) /Актуално/ Търсене и Предлагане.